Vrou op Eugene Terre’Blanche se plaas vermoorOPVOLG: Die man wat in hegtenis geneem is vir die wrede moord op Annerie Grobler is glo ŉ voormalige werknemer. Lees meer hier. Annerie Grobler. Foto: Facebook Annerie Grobler (55) is Sondag dood aangetref op Eugene Terre’Blanche, voormalige leier van die AWB, se plaas buite Ventersdorp in Noordwes. Kol. Pelonomi Makau, woordvoerder van die polisie, het aan Maroela Media bevestig ŉ saak van moord word ondersoek. Sy kon nie dadelik besonderhede van die voorval bevestig nie. “Die polisie is nog steeds op die toneel. Ons moet die beamptes die geleentheid bied om hul werk af te handel, aangesien hulle nog op die spoor van die verdagtes is,” het sy Sondagmiddag gesê. Sy het bevestig een persoon is reeds in verband met die moord in hegtenis geneem. Oskin Chatwind, woordvoerder van CSS Security, het aan Maroela Media gesê die voorval het omstreeks 07:00 plaasgevind. Hy het gesê die Hartbeesfontein-reaksie-eenheid het baie vinnig reageer. Volgens hom het die Suid-Afrikaanse Polisiediens ook vinnig reageer en daar was goeie samewerking tussen die polisie, die reaksie-eenheid en die buurtwag. Maroela Media verneem drie persone het op die plaas toegeslaan. Hulle het met gesteelde goedere en ŉ Isuzu-bakkie gevlug in die rigting van Klerksdorp. Een verdagte is glo in hegtenis geneem toe die bakkie later gevind is, en twee verdagtes het na bewering te voet gevlug. Maroela Media kon nog nie bevestig dat die voortvlugtiges ook aangekeer is nie.